দাসবাবুদের পৈতৃক ব্যবসা ছিল — লোহালক্কড়ের বিজনেস। জার্মান স্টিল আসত জলপথে, জাহাজে করে। সেই দিয়ে তৈরি হতো নানারকমের কলকব্জা, যন্ত্রপাতি — খাঁটি ইংরেজদের সাথে ব্যবসা, ঠকালে চলবে না! সেইভাবে দাসবাবুদের পিতৃপুরুষেরা প্রভূত সম্পত্তি করেছিলেন; কিন্তু পরবর্তীকালে ভাইয়ে ভাইয়ে ঝগড়াঝাঁটি করে সম্পত্তি ভাগ হয়ে যায় — প্রত্যেকের ভাগে যেটুকু সম্পত্তি পড়েছিল তাও কিছু কম নয়। তাঁরা প্রত্যেকেই বেশ ধনী। দাসবাবুর ঠাকুরদা ছিলেন তাঁর বাবার বড় ছেলে। আবার দাসবাবুর বাবা ছিলেন দাসবাবুর ঠাকুরদার বড় ছেলে। সে সূত্রেই তিনি ওই লক্ষ্মীমূর্তিটা নিজের কাছে রাখার ও পুজো করার অনুমতি পেয়েছিলেন। মূর্তিটা ইঞ্চি দশেক লম্বা, সলিড সোনার, মুকুটে একটি নীলাভ হিরে ও কোমরবন্ধনীতে নয়টি দামি পাথর বসানো — নবগ্রহ নিয়ন্ত্রক— আর গলায় পরানো ছিল একটি মোতির মালা — আসল মুক্তো দিয়ে তৈরি!